2 van Driehoek steeds in waaksaal | Netwerk24
Deur Marietie Louw-Carstens 26 Februarie 2019 05:04
Twee van die meisies wat ernstig beseer is in die brugramp by die Hoërskool Driehoek in Vanderbijlpark is steeds in die waakeenheid van die Netcare Unie-hospitaal in Alberton.
Vanessa Slabbert is steeds in die waakeenheid van die Netcare Unie-hospitaal in Alberton. Foto: Facebook
Vanessa Slabbert (18), 'n gr. 12-leerling, het Maandag nie 'n "goeie dag" gehad nie, sê haar ma, Lizelle.
Sy het ernstige beserings aan haar maag opgedoen. "Sy bly naar en kla dat haar been wat nié beseer is nie, ook seer is."
Verpleegpersoneel het Sondagaand 'n snywond aan haar kop, wat baie gebloei het, behandel. Sy sal moontlik steke moet kry.
Andersins gaan dit "eintlik baie goed met haar en ons glo sy sal ten volle herstel".
Hulle sien uit daarna dat Vanessa binnekort uit die waakeenheid na die hoësorgeenheid oorgeplaas word.
Dit gaan effe beter met Cheverné Duvenhage (13), 'n gr. 8-leerling, wat in dieselfde hospitaal in die waakeenheid is.
Sy hoef sedert Saterdag nie meer 'n ventilator te gebruik nie en haal nou self asem.
Cheverné Duvenhage haal sedert Saterdag op haar eie asem. Foto: Facebook
Cheverné het, soos Vanessa, ook ernstige beserings aan haar maag opgedoen. Sy het verlede week 'n dringende operasie ondergaan nadat sy infeksie opgedoen het. 'n Plastiese chirurg sal die maagwond later herstel.
Sy sal ook later vandeesweek 'n operasie ondergaan om van die skade aan haar gebreekte pelvis te herstel.
Clari Botes (18), 'n gr. 12-leerling, sterk goed aan in die Netcare Milpark-hospitaal in Johannesburg. "Sy sukkel net 'n bietjie emosioneel," sê haar ma, Ankia.
Clari Botes kon die naweek die son in Johannesburg geniet. Foto: FACEBOOK
Shamoné Steynvaart is verlam in die brugtragedie. Foto: Facebook
Clari het Sondag 30 m geloop met die hulp van 'n loopraam. "Sy kan nie wag om met rehabilitasie te begin nie." Haar een heup en been is ernstig beseer.
Intussen gaan dit goed met Shamoné Steynvaart (14), 'n gr. 9-leerling wat verlam is in die brugtragedie.
Sy word in die spinale rehabilitasiesentrum van die Mediclinic Muelmed in Pretoria behandel. Dit is nie duidelik hoe lank sy hier sal moet aansterk nie.
Vier leerlinge is dood en 22 beseer toe 'n loopbrug wat twee geboue by die Hoërskool Driehoek met mekaar verbind, kort ná die saalopening op 1 Februarie ineengestort het.
Baie van die beseerdes wat beenbreuke opgedoen het en al uit hospitale ontslaan is, sterk nog tuis aan.